ועדת הפנים והגנת הסביבה, כנסת 23, פרוטוקול מספר 68, 2020-09-14 09:18

איתן גינזבורג: בוקר טוב, אני מתכבד לפתוח את ישיבת ועדת הפנים והגנת הסביבה.

איתן גינזבורג: היום יום שני, כ"ה באלול התש"ף, 14 בספטמבר 2020.

איתן גינזבורג: אנחנו נמצאים בדיון מהיר בנושא עיוות מדיניות הפטור מארנונה, שפוגעת בחנויות האופטיקה הנמנות על עסקים קטנים וזעירים, שיזמה חברת הכנסת מיכל שיר ושאושרה על ידי נשיאות הכנסת.

איתן גינזבורג: נמצאים איתנו נציגים שונים של הגורמים הרלוונטיים, גם משרד הפנים, גם משרד האוצר, גם ממועצת האופטומטריסטים וכל מי שרק נוגע לדבר.

איתן גינזבורג: נדמה לי שהכי טוב שחברת הכנסת שיר תפתח את הדברים.

מיכל שיר סגמן: תודה רבה אדוני היושב-ראש.

מיכל שיר סגמן: אני אפתח במספר מילים ואז אני אשמח שאנחנו באמת נשמע את הנציגים, הן אלה שכואב להם והן אלה שאמונים על הפתרונות.

מיכל שיר סגמן: אני אתחיל בכך שהדיון המהיר לא כל כך היה מהיר מאחר ובאמת הוא נגע במצוקה שהייתה קשורה לסגר הקודם, ואנחנו אוטוטו כבר לקראת הסגר הבא.

מיכל שיר סגמן: הבעיה עוד לא נפתרה עוד מהפעם הקודמת, להבדיל מהרבה מאוד עסקים או מגזרים או ענפים שונים שכן נמצא להם פתרון בתקופה הזו.

מיכל שיר סגמן: יש כ-600 חנויות אופטיקה קטנות של עצמאיים, חנויות רחוב, שהם הוגדרו בתקופת הסגר הקודם כעסקים חיוניים.

מיכל שיר סגמן: אם למישהו נשברו המשקפיים או יש איזשהו מקרה חירום, אז הוא באמת יכול להגיע אליהם.

מיכל שיר סגמן: בעוד ששאר העסקים החיוניים הרוויחו בגדול, אפילו לפעמים, בתקופת הסגר, חנויות האופטיקה של הרחוב נמצאות בהפסדים של בין 80% ל-90%.

מיכל שיר סגמן: זה ממש הפסדי ענק, כי בינינו, יש הבדל בין לתקן את המשקפיים לבין לקנות עכשיו משקפי שמש בתקופת משבר.

מיכל שיר סגמן: כל העסקים חוץ מהחיוניים קיבלו פטור מארנונה.

מיכל שיר סגמן: אפילו רשתות האופטיקה הגדולות שנמצאות בתוך הקניונים, גם הן קיבלו פטור מארנונה כל עוד הן כמובן יושבים בתוך קניון או איזשהו מתחם כזה שקיבל בעצמו פטור.

מיכל שיר סגמן: העסקים האלה, 600 חנויות הרחוב האלה, הם גם בהפסדי עתק והם גם משלמים הון עתק על ארנונה מאחר והם מוגדרים כחיוניים מצד אחד, אבל ממשיכים לשלם ארנונה מהצד השני, שזה איזשהו אזור ביניים שגורם להם פשוט לקרוס כי זה לא אפשרי.

מיכל שיר סגמן: בסוף זה מסתכם לכסף, כמה כסף הם צריכים.

מיכל שיר סגמן: תחזיקו חזק כי מדובר בסכום שהולך למוטט כאן את המדינה.

מיכל שיר סגמן: מדובר במיליון וחצי שקלים.

מיכל שיר סגמן: אני בתמימותי שאלתי אם זה מיליון וחצי לחודש.

מיכל שיר סגמן: לא.

מיכל שיר סגמן: העלות הכוללת ל-600 חנויות הרחוב הללו, מדובר על מיליון וחצי שקלים שיגרמו לאנשים שהם מצד אחד עסק חיוני אבל מצד שני לא משתמשים בהם כל הזמן והם כן בהפסדי עתק, לא לשלם את הארנונה שגורמת להם לקריסה נוספת.

מיכל שיר סגמן: משרד הפנים נכון להיום, להבנתי, לא מוכן לשמוע בכלל מהנושא הזה.

מיכל שיר סגמן: מבחינתם הם פתרו את זה ברגע שהם פטרו את הקניונים ואת חנויות האופטיקה הגדולות שיושבות בפנים.

מיכל שיר סגמן: אף אחד לא נתן את הדעת על חנויות רחוב קטנות.

מיכל שיר סגמן: משרד הכלכלה בתקופתו של השר אלי כהן מאוד הסכים עם זה והעביר את זה גם לסוכנות לעסקים קטנים, אבל מאז שום דבר לא התקדם.

מיכל שיר סגמן: אנחנו עברנו את הסגר הקודם.

מיכל שיר סגמן: לא נמצא להם פתרון.

מיכל שיר סגמן: הם כן צריכים לקבל רטרואקטיבית על הסגר הקודם.

מיכל שיר סגמן: אנחנו בואך סגר חדש ויש פה 600 בעלי עסקים קטנים שהולכים וקורסים, וחייבים לתת עליהם את הדעת.

מיכל שיר סגמן: תודה.

איתן גינזבורג: תודה, גבירתי.

איתן גינזבורג: אדי מרקוביץ', בבקשה אדוני, בוקר טוב.

אדי מרקוביץ': אני יו"ר מועצת האופטומטריסטים בישראל.

אדי מרקוביץ': אני מבקש קודם כל להודות לחברת הכנסת מיכל שיר על כך שנרתמה לטובת המועצה, לטובת חנויות האופטיקה, בצר להן, ואני מבקש להודות לכבוד היושב-ראש.

אדי מרקוביץ': צריך להבין דבר אחד, בזמן משבר הקורונה המדינה חייבת לתפקד.

אדי מרקוביץ': המדינה לא יכולה לתפקד בלי עיניים, עם כל הכבוד.

אדי מרקוביץ': הרופאים חייבים לטפל בחולים, כוחות הביטחון וכוחות ההצלה חייבים לתפקד.

אדי מרקוביץ': אפילו הטייסים שטסים למעלה ומגנים על שמי המדינה, חייבים לטוס ולראות.

אדי מרקוביץ': טייס שיוצא לפעילות מבצעית, חייב לראות, ואם נשרטות לו העדשות, מישהו צריך לתת לו מענה, ואת אותו מענה נותנים חנויות הרחוב, לא חנויות הפאר שנמצאות בקניונים כאשר הקניונים סגורים.

אדי מרקוביץ': אותן חנויות זה אנחנו, אותם חברי מועצה.

אדי מרקוביץ': מכוח הצורך הזה אותן חנויות או כלל מקצוע האופטומטריה הוכרז כמקצוע חיוני, והנה, באותו רגע שאנחנו מצד אחד מוכרזים כמקצוע חיוני, מצד שני באים ומחריגים אותנו מההנחה הכוללת של הארנונה שניתנו לכלל המשק שעדיין תפקד, קרי אותן חנויות אלקטרוניקה שהרוויחו הון תופעות.

אדי מרקוביץ': עיניי לא צרה, עינינו לא צרה באותם אלה שהרוויחו מהקורונה, אבל הסופרפארם הרוויח בגדול, הגדיל את המחזורים שלו גם לפי הדוחות.

אדי מרקוביץ': הסופרפארם וחנויות המזון וכו', ושוב, עיני לא צרה בהם.

אדי מרקוביץ': אנחנו הפסדנו כי סך הכול כל מה שעשינו זה היה להחליף עדשות, להחליף מוטות, לשים בורג.

אדי מרקוביץ': אני פה לא אבוא ואלאה אתכם, אבל אני יכול לשלוח לכם לראות את חנויות האופטיקה כשאתה מחליף בורג או מחליף פד למשקפיים.

אדי מרקוביץ': מי שמרכיב משקפיים יודע מה זה.

אדי מרקוביץ': אנחנו שם קרסנו בגדול.

אדי מרקוביץ': שלחתי לוועדה דוחות מבוקרים של רואי החשבון, ששם ירדנו בין 80% ל-90% ברמה ארצית לכלל חנויות האופטיקה.

אדי מרקוביץ': אותו פרמדיק שנוסע באמבולנס לחלץ יולדת או לתאונת דרכים או כל מה שקורה, בלי משקפיים הוא לא יכול לראות.

אדי מרקוביץ': אותו כבאי שהולך לכבות שריפה, לא יכול לראות.

אדי מרקוביץ': אני לא צריך לפרט.

אדי מרקוביץ': כולנו יודעים על מה מדובר.

אדי מרקוביץ': גם אם זה לא מיליון וחצי כמו שאומרת חברת הכנסת, וזה יגיע לשני מיליון, אז אנחנו לא נלך לאיבוד מבחינת התקציב, אבל לאותה חנות אופטיקה קטנה של 40–50 מטר שיושבת בפאתי הרחוב, אנחנו מדברים בשבילם, זה הרבה מאוד כסף.

אדי מרקוביץ': אני לא אומר, בוא ותן להם כסף, אבל אפשר לזכות אותם בחיוב של החודש הבא.

אדי מרקוביץ': בשבילם זה עולם ומלואו.

אדי מרקוביץ': רוב חנויות האופטיקה הן חנויות משפחתיות.

אדי מרקוביץ': אני לא בא להגיד שהיום התפיסה של הקהל על מקצוע האופטומטריה היא דעה מוטעית, כי היום כלל האופטומטריסטים הם אופטומטריסטים אקדמאיים.

אדי מרקוביץ': לא נלבן כרגע, זה לא המקום ולא הזמן להפליג במקצוע האופטומטריה.

אדי מרקוביץ': בואו נדבר באופן פרקטי.

אדי מרקוביץ': אנחנו נכנסים כרגע לסגר חדש.

אדי מרקוביץ': אנחנו צריכים לתת אינסנטיב לחנויות האופטיקה, כי במסגרת סגר חדש אותן חנויות, וחלילה אני לא בא להעמיד תנאים.

אדי מרקוביץ': אנחנו נמצאים פה ואנחנו נירתם למאמץ.

אדי מרקוביץ': כן יפצו אותנו, לא יפצו אותנו, אנחנו מקצוע רפואי גרידא.

אדי מרקוביץ': אנחנו ניתן את כל העזרה ואנחנו נירתם, אבל צריך לעזור לנו.

איתן גינזבורג: אדוני, אקח אותך כדוגמא.

איתן גינזבורג: מה עלות תשלום ארנונה דו-חודשי שאתה משלם?

אדי מרקוביץ': תלוי בגודל החנות.

איתן גינזבורג: אני מדבר על החנות שלך.

אדי מרקוביץ': זה יכול להגיע ל-2,000–3,000 שקל לחודש.

איתן גינזבורג: אתם קיבלתם פיצוי מהמדינה כעסקים כמו כל שאר המדינה?

אדי מרקוביץ': לנו יש חנות גם ברחוב וגם בקניון.

אדי מרקוביץ': כן, קיבלנו.

איתן גינזבורג: לא דיברתי על פיצוי ארנונה, דיברתי על פיצוי כללי על פגיעה במחזור.

אדי מרקוביץ': בחנויות של הקניון קיבלנו.

איתן גינזבורג: בחנות של הרחוב לא קיבלתם פיצוי בכלל?

אדי מרקוביץ': צריך להפריד.

אדי מרקוביץ': כשאתה מדבר על החנויות ברחוב, לא קיבלנו פיצוי כי הן עבדו.

איתן גינזבורג: חנות ברחוב לא מקבלת שום פיצוי על פגיעה במחזור?

אדי מרקוביץ': לא.

אדי מרקוביץ': בחנויות בקניון קיבלנו.

איתן גינזבורג: תודה, אדוני.

מיכל שיר סגמן: כאילו מצד אחד עסק חיוני והמדינה מסתכלת עליו כעסק חיוני שנשאר פתוח.

איתן גינזבורג: אבל לדעתי הפיצויים היו בגין ירידה במחזורים גם בתקופת הסגר.

איתן גינזבורג: אמנם הדיון הוא על הארנונה, אבל כדי להבין את הקונטקסט הגדול.

איתן גינזבורג: הטענה אומרת, נפגעתי במחזור אבל אני עדיין משלם ארנונה.

איתן גינזבורג: אחרים, פטרו אותם כי הם סגורים.

איתן גינזבורג: אני שואל האם היה פיצוי בגין ירידה במחזור בלי קשר לארנונה?

מיכל שיר סגמן: בוא אני אתן לך רגע דוגמא.

מיכל שיר סגמן: חנות אופטיקה ושכנתה היא חנות בגדים.

מיכל שיר סגמן: שתיהן חובות ירידה של 80%–90% מהמחזור.

מיכל שיר סגמן: האחת לא עסק חיוני, מקבלת פטור מארנונה ומענק ופיצויים.

מיכל שיר סגמן: השנייה משלמת ארנונה ואולי מקבלת פיצויים.

איתן גינזבורג: אז זה מה שאני רוצה לדעת, האם יש את המענק הזה?

מיכל שיר סגמן: עדיין הן שתי חנויות שחוות את אותם הפסדים.

איתן גינזבורג: נושא מס הארנונה ברור.

מיכל שיר סגמן: הם עסק חיוני כי צריך את העדשות, אבל הם בסוף משתכרים ממכירת משקפי שמש, מדברים אחרים, מתנועה ברחוב.

איתן גינזבורג: מה שבעצם נאמר כאן, וזה מה שאני לא מצליח לקבל תשובה, האם ניתן מענק לאותן חנויות אופטיקה ברחוב שהיו פתוחות בתקופת הסגר?

איתן גינזבורג: האם הם קיבלו מענק על הפסדים?

איתן גינזבורג: זו השאלה הבסיסית.

אדי מרקוביץ': אלה שהיו בקניונים קיבלו מענק.

אדי מרקוביץ': אלה שהיו ברחוב, לא.

מיכל שיר סגמן: אני מעריכה שכן.

איתן גינזבורג: אני גם מעריך שכן, אבל בואו נבדוק את זה.

איתן גינזבורג: תודה רבה, אדוני.

מיכל שיר סגמן: אבל זה עדיין לא סותר את העניין.

איתן גינזבורג: מה שאומר פה מר מרקוביץ', שיש להם עדיין הוצאה נוספת של ארנונה.

איתן גינזבורג: לתקופה של כמה?

אדי מרקוביץ': חודש וחצי.

מיכל שיר סגמן: אל תשכח, הם גם נשארים פתוחים, כלומר, יש להם הוצאות שוטפות רק מהעובדה שהם נשארים פתוחים לעומת עסק שהוא סגור ומקבל פיצוי.

מיכל שיר סגמן: עסק שפתוח, ברגע שפתחת אותו, התחלת לשלם את החשמל, התחלת לשלם את המים, התחלת לשלם על ניקיון, פתחת אותו.

מיכל שיר סגמן: כשאתה עסק קטן, אתה מרגיש את זה בנימי הדם שלך.

מיכל שיר סגמן: אתה יורק דם בכל פעם שאתה פותח.

איתן גינזבורג: מה שנקרא, על העלאת המתג אתה כבר משלם.

מיכל שיר סגמן: בדיוק.

איתן גינזבורג: בואו נפנה לסיון להבי, מנהל אגף בכיר ותקציבי פיתוח במינהל הרשות המקומית, משרד הפנים, כדי לקבל פרספקטיבה טיפה יותר מקצועית ואת עמדת המדינה.

איתן גינזבורג: בוקר טוב, אדוני.

סיון להבי: בוקר טוב, אדוני, מה שלומכם?

איתן גינזבורג: טוב.

איתן גינזבורג: כולנו כמהים לשמוע מה יש למשרד הפנים לומר.

סיון להבי: אני אנסה לעשות סיפור ארוך-קצר.

סיון להבי: במתווה הראשון הממשלה החליטה לסייע בהנחה בארנונה לעסקים.

סיון להבי: אחרי ההחלטה הזאת שבמסגרתה גובשה המסגרת התקציבית, היו צריכות להיכתב תקנות.

סיון להבי: תקנות הן דברי חקיקה שהיה צריך לנסח אותן בצורה משפטית כדי שהרשויות ידעו מי זכאי להנחה ומי לא, ובגין זה קיבלו גם שיפוי מהמדינה עבור ההנחות שהן נתנו.

סיון להבי: השרים בעצם החליטו, שר האוצר ושר הפנים, לגרוע מתוך רשימת הזכאים להנחה מספר סוגי עסקים.

סיון להבי: חלקם הוגדרו על פי הסיווגים הראשיים שלהם.

סיון להבי: לדוגמא, כל נכסי המגורים, כמובן אמרנו, הם בחוץ, וגם סיווגים ראשיים אחרים כמו בנקים, חברות ביטוח, הוחלט שלא יקבלו הנחה.

סיון להבי: בנוסף הוחלט שנכס של המדינה לא יקבל הנחה, וגם נכסים מתוקצבים.

סיון להבי: יתרה מזאת הוחלט שעסקים שלא נפגעה הפעילות שלהם מכיוון שהם הוגדרו כחיוניים, ואני שמח שהממשלה הבינה שחנות אופטיקה היא עסק חיוני, לא יקבלו הנחה.

איתן גינזבורג: מר להבי, אני עוצר פה שנייה כי זו הנחת עבודה שנראה לי שהיא מקור הבעיה.

איתן גינזבורג: הוא פשוט אומר שהוא פתוח.

איתן גינזבורג: הוא לא אומר שהוא לא נפגע.

סיון להבי: תן לי ברשותך עוד דקה הסבר ואני מניח שנגיע לתובנה.

סיון להבי: בפעימה הראשונה של ההנחות בארנונה לא היה קשר בין המחזורים העסקיים של העסקים לבין ההנחה.

סיון להבי: ההנחה ניתנה גורפת.

סיון להבי: לצורך העניין, מפעל שייצר מסכות חד פעמיות, שעשה פעילות ענפה בתקופה הזאת, שהוא לא דמיין, עדיין היה זכאי בהנחה.

סיון להבי: את ה"טעות הזאת" תיקנו עכשיו בתקנות החדשות, שעכשיו במתווה השני של הארנונה יקבלו הנחה רק מי שבאמת ירד לו מחזורים.

סיון להבי: כל מי שהיה פתוח על פי התקנות להגבלת פעילות של משרד הבריאות, אנחנו לא כתבנו את התקנות, לא היה זכאי להנחה, בין אם הוא הרוויח ובין אם לא.

סיון להבי: יכול להיות בית מרקחת אחד בקניון שהיה פתוח והרוויח, ובית מרקחת אחר ברחוב שלא הרוויח.

סיון להבי: שניהם לא קיבלו הנחה מכיוון שיכלו לפעול.

סיון להבי: אם עסק ברחוב החליט שהוא לא פותח מכיוון שאין לו כדאיות כלכלית, זה עדיין לא מזכה אותו בהנחה בארנונה.

סיון להבי: כדי לא לסבך את התקנות ולא להמציא כללים חדשים של זכאות להנחה, אנחנו בתקנות שלנו פשוט הפנינו למשרד הבריאות.

סיון להבי: כל מי שעל פי משרד הבריאות יכול היה להמשיך ולפעול, לא זכאי להנחה.

סיון להבי: אני אסיים ואגיד מילה אחת לגבי הקניונים.

סיון להבי: התקנות פורסמו ב-21 באפריל ואנחנו פרסמנו תיקון ב-19 במאי מכיוון שהפנו את תשומת ליבנו שחנויות האופטיקה בקניון, על פי משרד הבריאות, לא יכלו לפתוח.

סיון להבי: הן היו סגורות, לכן הן הוחרגו והחנויות זכאיות להנחה מכיוון שהן לא היו עסק חיוני ולא יכלו לפתוח.

מיכל שיר סגמן: בוא תגיד את זה בצורה כזאת: הרשתות הגדולות מקבלות את הפטור, בעוד הקטנים קורסים.

מיכל שיר סגמן: בעוד הגדולות, אפשר לקנות אצלן גם את הסבון ומשחת שיניים ומוצרים נוספים והם מרוויחים או יכולים, הם בעלי פוטנציאל להרוויח, חנות קטנה ברחוב שבדרך כלל משתכרת ממשקפי שמש בנוסף להחלפת עדשות, אתה אומר להם, אין מה לעשות, תקרסו.

מיכל שיר סגמן: מדובר על 600 חנויות הרי בסך הכול.

מיכל שיר סגמן: שיסתדרו.

מיכל שיר סגמן: זה בעצם מה שאני מבינה ממה שאתה אומר.

סיון להבי: מה ששר הפנים אומר זה שהוא לא קובע מי פתוח ומי סגור.

סיון להבי: הוא מפנה לתקנות של משרד הבריאות.

איתן גינזבורג: אדוני, אנחנו מבינים את המדיניות הזו.

איתן גינזבורג: מי שפתוח, לא יקבל פטור.

איתן גינזבורג: מי שסגור, יקבל פטור.

איתן גינזבורג: הנוסחה הזאת ברורה אבל קיימת התעלמות לחלוטין מאופי העסק.

איתן גינזבורג: כשפארם או בית מרקחת פתוח ברחוב והוא לא מקבל פטור, על פי רוב ברור שעדיין יש לו פעילות עסקית כלשהי.

איתן גינזבורג: אולי היא לא דומה לימי שגרה, אולי אפילו מוגברת בגלל הצורך במסכות, בצרכים אחרים, אינני יודע, אבל ברור שלא דין חנות אופטיקה כדין פארם או כדין חנות מחשבים שעכשיו היא אולי פורחת יותר כי עכשיו כולנו צריכים להחליף את המחשבים כי צריך זום וכו', ולא דין חנות אופטיקה כדין עסק אחר כמו מוצרי תקשורת.

איתן גינזבורג: אני תוהה, על אף העובדה שקבעתם שזוהי התקנה, האם אין מקום היום לאור העובדה שיש פה כנראה תובנות אחרות, ככל שאתם מבינים שיש תובנות אחרות, האם לא נכון לשנות את זה כפי שתיקנתם ביחס לאופטיקות בתוך קניונים וכן להתייחס לעניין המחזור?

איתן גינזבורג: הרי ברור גם לך שחנות אופטיקה שפתוחה ברגיל, אז מגיעים עוברים ושבים לרכוש או משקפיים חדשים או משקפי שמש, אבל כשהיא פתוחה בתקופה של סגר, אז לכל היותר יצטרכו כמו שנאמר פה, להחליף בורג, להחליף עדשה, במקרה הטוב מישהו ירצה לקנות משקפיים חדשים.

איתן גינזבורג: לא אותו דבר.

סיון להבי: אנחנו בחרנו להפנות אל התקנות של משרד הבריאות.

סיון להבי: אנחנו לא רואים לנכון להחריג אף אחד בהקשר הזה.

איתן גינזבורג: כן, אבל אתה חוזר על הדברים שאמרת.

איתן גינזבורג: אני רוצה שתתייחס לדברים שאני אמרתי.

סיון להבי: שאלת האם משרד הפנים רואה לנכון להחריג את חנויות האופטיקה שברחוב.

סיון להבי: התשובה היא לא.

איתן גינזבורג: אוקיי, והשאלה שלי, למה לא?

סיון להבי: אז אני עונה.

סיון להבי: התשובה היא שאנחנו לא רוצים להחריג אף ציבור של חנויות אלא להפנות לבריאות.

סיון להבי: כמו שיש מכולות שכונתיות קטנות שלא הייתה להן כדאיות אבל הן כן יכלו לפתוח, המחזורים שלהם לא נבדקו, אנחנו רוצים לשמור על זה פשוט, ופשוט כולם קיבלו הנחה.

מיכל שיר סגמן: אתה רוצה לשמור את זה פשוט, אבל 600 חנויות קורסות בגלל הפשוט הזה.

מיכל שיר סגמן: אתה מסתכל על זה במקרו, אתה לא מסתכל לאנשים בעיניים.

מיכל שיר סגמן: יש פה אנשים, בעלי עסקים, עצמאיים.

מיכל שיר סגמן: הם קורסים.

מיכל שיר סגמן: אתה אמרת להם לפתוח כי הם עסק חיוני, ואתה לא משפה אותם על זה.

מיכל שיר סגמן: את מי אתה כן?

מיכל שיר סגמן: את הרשתות הגדולות שנמצאות בקניונים, אותם לא הייתה בעיה להחריג.

מיכל שיר סגמן: יש כאן איפה ואיפה ברורה.

מיכל שיר סגמן: אתה מדינה במשבר, אתה לא יכול להפוך את זה לפשוט.

מיכל שיר סגמן: זאת לא אופציה.

סיון להבי: בשביל זה במתווה השני, גבירתי, קבענו שמי שיקבל הנחות זה רק מי שירד במחזורים, ואנחנו ביחד עם רשות המיסים בודקים כל עסק ועסק, וכל מי שירד במחזור יקבל הנחה.

סיון להבי: במתווה הראשון כולם קיבלו בלי יוצא מן הכלל.

סיון להבי: לא גרענו הנחה ממי שהרוויח בצורה משמעותית כתוצאה מהמצב, ולא פגענו באף אחד.

סיון להבי: כל מי שהיה פתוח בלי יוצא מן הכלל, לא קיבל הנחה.

איתן גינזבורג: האם יש אפשרות בתחנות עכשיו, בגל השני, שאתם הולכים לשנות את הכללים, להוסיף כחריג את אותן חנויות שנפגעו במחזור בגל הראשון בעקבות העובדה שהן היו פתוחות, אבל מחזור העסקים שלהם היה כמעט אפסי או מה שלא יהיה, האם אפשר יהיה עכשיו לשפות אותם בגין זה?

סיון להבי: למיטב דעתי לא.

איתן גינזבורג: למה?

סיון להבי: מכיוון שהמתווה כבר מתואם וסגור מול האוצר וכבר פורסם להערות הציבור.

איתן גינזבורג: מר להבי, אני מעריך את התשובות שאתה נותן לנו, אבל התשובות שאתה נותן לנו הן תשובות של מערכת.

איתן גינזבורג: הן תשובות של כבר כתבנו, לא נפתח את זה עכשיו עוד פעם.

איתן גינזבורג: זה תשובות של, צריך שזה יהיה פשוט, זה לא רלוונטי אם זה פוגע באחרים.

איתן גינזבורג: זה תשובות שמי ששומע אותן מהצד, מזדעזע.

איתן גינזבורג: הן תשובות שהן כאילו מנותקות.

איתן גינזבורג: זה אמור לשרת מישהו בקצה.

איתן גינזבורג: התקנות האלה שאתם כותבים הן לא כדי שהממשלה או הכנסת תאשר אותן ואז הן יפורסמו ברשומות ואז יהיה כתוב שמשרד הפנים פרסם תקנות.

איתן גינזבורג: הן תקנות כדי לסייע למישהו בקצה.

איתן גינזבורג: אנחנו פה מציפים בפניך או בפני הממשלה זרקור לקבוצת אוכלוסייה שניזוקה בעקבות ההחלטות של הממשלה, ולאור העובדה הזאת שעבר זמן ועכשיו אתם מעידים על עצמכם שאתם מתקנים את זה כי הבנתם שאולי יש פה משהו לפגם, האם אין פה מקום לשנות את זה גם כלפי מי שנפגע בסיבוב הראשון?

סיון להבי: התקנות, המטרה שלהן זה לא להיות ברורות לכולם ושוויוניות לכל אחד.

איתן גינזבורג: לא, לא, אדוני.

איתן גינזבורג: מטרת התקנות הן לא להיות ברורות.

איתן גינזבורג: מטרת התקנות הן לעזור לאנשים.

סיון להבי: חד משמעית, לעזור לאנשים בצורה שוויונית.

איתן גינזבורג: התקנות צריכות לעזור לעסקים.

איתן גינזבורג: אנחנו מצפים שהתקנות יהיו פשוטות כדי שאפשר יהיה להבין אותן.

איתן גינזבורג: בוא נאמר שהממשלה לא מתמחה בפשטות או בסרבול.

איתן גינזבורג: אנחנו אומרים, הממשלה רוצה לבוא לעזור לעסקים, אז כותבים תקנות.

איתן גינזבורג: המטרה שלהן זה לעזור, אז בוא נעזור גם אם הניסוח יהיה טיפה מסורבל וגם לעבוד טיפה יותר ולבדוק עוד כמה עסקים, לראות אם נפגעו במחזור או לא ואז לשפות אותם על אובדן הכנסה או על אקסטרה הוצאה מיותרת.

סיון להבי: הכללים שאנחנו קבענו הם פשוטים.

סיון להבי: אתה אולי תגיד שאני חוזר על עצמי, אבל כל מי שהיה פתוח וכל מי שהיה חיוני, לא קיבל הנחה.

סיון להבי: אם אנחנו נאשר לאופטומטריסטים, נצטרך גם לדון במכולות וגם בפארמים וגם בחנויות התקשורת שיטענו ויבואו ויגידו, גם אני פתחתי אמנם אבל ירדתי במחזורים שלי.

סיון להבי: הממשלה קיימה שני סבבים של סיוע בארנונה, אחד היה גורף לכולם בלי לשאול שאלות, כי בכלכלת משבר אתה צריך להזרים כסף לשוק, והשנייה ממוקדת יותר, ארוכה יותר ועוסקת בירידת פדיון של העסקים, שזה הרבה יותר מדויק אבל פחות יעיל.

סיון להבי: זה לוקח זמן וזה מצריך הגשה של טפסים.

סיון להבי: אני לא רואה מקום להחריג מתוך ההחלטות שלנו רק את עולם האופטיקה, מכיוון שזה יכול לפגוע בשוויוניות.

איתן גינזבורג: אלו עוד ענפים החרגתם?

איתן גינזבורג: פארמים החרגתם, אמצעי תקשורת, מחשבים, אופטיקה.

סיון להבי: בראש ובראשונה, אדוני, מרכולים, מקום למכירת מזון, בית מרקחת, חנות אופטיקה או חנות שעיסוקה במכירת מוצרי היגיינה וכן מעבדת לתיקון מוצרי תקשורת ומחשבים.

סיון להבי: זה הכול לפי ההחרגות של משרד הבריאות.

סיון להבי: אנחנו לא קבענו שום כלל חדש.

מיכל שיר סגמן: אם אני בעלת חנות אופטיקה ואני רואה שברחוב שלי עובר אולי בן אדם אחד ביום ולא שווה לי לפתוח.

מיכל שיר סגמן: אני עסק חיוני אמנם, מוגדרת כעסק חיוני.

מיכל שיר סגמן: לא שווה לי לפתוח.

מיכל שיר סגמן: סגרתי.

מיכל שיר סגמן: אני זכאית לפטור מארנונה או שבגלל שאני מוגדרת כחיונית אתם לא נותנים לי עדיין?

סיון להבי: את לא זכאית לארנונה מכיוון שאת מוגדרת כחיונית.

מיכל שיר סגמן: מה שאתה אומר כאן זה שהחנויות, ה-600 האלה יסגרו כי אין להם זכות קיום כשהם פתוחים.

מיכל שיר סגמן: לכו לרשתות הגדולות.

מיכל שיר סגמן: האם אתה משרת את הרשתות הגדולות?

מיכל שיר סגמן: כי בהחלטה הזו זה מה שאתה אומר להם לעשות.

מיכל שיר סגמן: אתה אומר להם, שבו בבית, אל תפתחו, לא שווה לכם להדליק את האור בחנות.

מיכל שיר סגמן: אתה שולח את הלקוחות שלהם אל הרשתות הגדולות, שלהם אגב כן נתת פטור בארנונה בקניון, אז אל תגיד לי שאין פה אפליה, ותתקנו את זה בהקדם, כי אם אתה נותן להם את האופציה לסגור כי אין להם זכות קיום כשהם פתוחים במהלך סגר, לפחות שיהיה לך את הדיגניטי הבסיסי לא לקחת מהם ארנונה כשהם סגורים, אם אין לך כשהם פתוחים ולא מרוויחים.

מיכל שיר סגמן: אתה מבין, אדוני היושב-ראש?

מיכל שיר סגמן: גם כשהחנות סגורה הם גובים ארנונה.

איתן גינזבורג: אני מציע שנעבור למשרד האוצר כדי לראות מה עמדתם בנושא הזה.

מיכל שיר סגמן: זה סותר את כל עקרונות התחרות במשק, אני חייבת להודות, אגב, אדוני היושב-ראש, ואני גם מודיעה לך כיושבת-ראש השדולה להגברת התחרות במשק, אני הולכת להיכנס בזה בכל הכוח.

מיכל שיר סגמן: אתם גומרים את התחרות.

איתן גינזבורג: חברת הכנסת שיר, בואי נתמקד.

איתן גינזבורג: בואו נעבור למעין ספיבק, רכזת פנים באגף תקציבים במשרד האוצר.

איתן גינזבורג: שלום גבירתי.

מעין ספיבק: שלום.

מעין ספיבק: יש כאן שתי סוגיות נפרדות.

מעין ספיבק: לסוגיית השאלה כיצד נבחרו הסיווגים וסוגי העסקים שעבורם ניתן הפטור בארנונה, לזה סיון התייחס.

מעין ספיבק: אני אתייחס לסוגיה של מקור תקציבי אותו מבקשים כרגע.

מעין ספיבק: חוק יסוד משק המדינה עודכן בזמנו ושיקף באופן מלא את סעד ההנחה בארנונה כפי שניתן, כך שכל צעד כרגע שדורש מקור לתקצוב, אין לנו כרגע מקור לתקצב אותו.

מעין ספיבק: הסוגיה לגבי האם מדובר בשני מיליון או מדובר בשישה מיליון, לכאן או לכאן אין לנו מקור לתקצב את זה.

מעין ספיבק: זה לא שוקף.

מעין ספיבק: אני אגיד שאנחנו כן פעלנו בלוחות זמנים מאוד צפופים באותו הזמן, ומתוך הבנה שאנחנו רוצים לתת תשובה מהירה ורלוונטית בתקופה שבה הרבה עסקים נמצאו במשבר.

מעין ספיבק: אנחנו באמת יצרנו מנגנון מהיר שלא יכול היה לעשות הפרדה מבוססת על רווחיות והכנסות של העסק, וכמו שסיון ציין, אנחנו אמרנו בחודש וחצי–חודשיים האחרונים על יצירת מנגנון שכן ייתן את ההנחה בארנונה בקורלציה לאותה ירידה בהכנסות.

איתן גינזבורג: גבירתי, גם התשובה שלך לא פחות ממקוממת, ואני אומר לך למה.

איתן גינזבורג: פתחת ואמרת את המשפט האולטימטיבי של כל רפרנט או כל רכז במשרד האוצר, אין מקור תקציבי.

איתן גינזבורג: כשהחלטתם על פטור מארנונה או על שיפוי הרשתות המקומיות במתן 100% פטור מארנונה, לא בדקתם מקור תקציבי.

איתן גינזבורג: קבעתם שכולם מקבלים פטור מארנונה, וכדי שזה יהיה פשוט החרגתם את מי שהוא עבודה חיונית.

איתן גינזבורג: את בוודאי תודי בפניי שלשנייה לא בדקתם מה העלות התקציבית של מתן פטור או אי מתן פטור לחנויות אופטיקה.

איתן גינזבורג: בוודאי לא בדקתם באותה החלטה מהירה כמו שאמרת, עשינו משהו מהיר, מה ההשלכות של החרגה נגיד של חנויות האופטיקה או של חנויות אחרות שנאלצו להיות פתוחים או שהוחרגו מכיוון שהם הוגדרו כעסקים חיוניים ועל כן היו פתוחים אבל עם אפס מחזור.

איתן גינזבורג: לא בדקתם את זה.

איתן גינזבורג: כשהחלטתם שנותנים את הפטור מארנונה, קבעתם שזה הפטור.

איתן גינזבורג: קבעתם מסגרת תקציבית.

איתן גינזבורג: במסגרת זה ניתן הפטור.

איתן גינזבורג: גם את יודעת וגם אני יודע כמי שהגיע מהשלטון המקומי וניהל עירייה, אחת מהגדולות בישראל, שאם עכשיו אני אלך למנות את כל חנויות האופטיקה בעיר שבה אני מתגורר, אני אגיע אולי ל-10–20 חנויות של אופטיקה שיהיו פתוחות.

איתן גינזבורג: אם אני אחריג מהן את אותן חנויות שנמצאות בקניון, שהן לדעתי משהו כמו חמש חנויות, אז אני אגיע למצב שבו יש נניח 15 חנויות אופטיקה בעיר שבה אני גר.

איתן גינזבורג: עכשיו תגידי לי כמה נזק כלכלי הפטור הזה מארנונה לשלושה חודשים ייצור נזק כל כך אדיר לרשויות המקומיות, עכשיו אני מדבר איתך פרטנית, לכל רשות ורשות וברמת המקרו גם למדינה?

איתן גינזבורג: כי בסוף כשאת פורטת את זה לחיים עצמם, אז את מגיעה למצב שבו עסק ישופה נגיד ב-6,000 שקל, ב-8,000 שקל, ב-10,000 שקל ארנונה, זה נראה קצת הרבה אבל בואי נניח.

איתן גינזבורג: על מה אנחנו מדברים פה?

איתן גינזבורג: עכשיו תסבירי לי שוב את המשפט הראשון שלך, שאין לך מקור תקציבי לדבר הזה.

מעין ספיבק: אני עדיין עומדת מאחורי המשפט הראשון, כבוד היושב-ראש.

איתן גינזבורג: אגב, כשהחרגתם את האופטיקות בקניונים, מצאתם לכך מקור תקציבי?

מעין ספיבק: התשובה היא כן.

איתן גינזבורג: איך פתאום החרגתם?

איתן גינזבורג: גבירתי, זה לא היה בתכנון שלכם, הפטור של האופטיקות בקניונים.

איתן גינזבורג: ואם אני זורם בתשובה שלך, אז אחרי תקופה מסוימת החלטתם שגם אותם תשפו.

איתן גינזבורג: מאיפה המקור התקציבי הזה הגיע?

מעין ספיבק: בשביל התשובה המלאה למה שאתה אומר, אני הייתי מציעה שיצטרף אלינו מישהו ממרכז השלטון המקומי, כיוון שהשיפוי נחתם בעצם מול מרכז שלטון מקומי ומול השלטון המקומי, ואם נעשה בסוף שינוי קטן שיצר ירידה בהכנסות של הרשויות המקומיות, הן אלה שספגו אותו כיוון שזה נחתם עוד לפני.

מעין ספיבק: השיפויים לרשויות המקומיות נחתמו עוד לפני.

איתן גינזבורג: כן, אבל זה דבר שגם אפשר לתקן.

איתן גינזבורג: מה שמתסכל בתוך העניין הזה, הוא שאם יש איזה בעיה בהסכם ואנחנו מוצאים בו פגם מסוים אחרי תקופה, אז למה לא לתקן אותו?

איתן גינזבורג: למה לא לרפא את הפגם הזה?

איתן גינזבורג: למה לדבוק בו כי ככה החלטנו?

איתן גינזבורג: יש לנו פה את נציג שלטון מקומי?

ענת לובדנס: כן, אני נציגת השלטון המקומי.

ענת לובדנס: אני סגנית מנהל היחידה הכלכלית במרכז השלטון המקומי.

איתן גינזבורג: שמעת את הדיון שהתקיים.

איתן גינזבורג: בואי תאמרי לנו מה עמדתכם בנושא הזה.

ענת לובדנס: בעצם בתקנות הפטור מארנונה אנחנו לא קובעים מי זכאי.

ענת לובדנס: אנחנו מקבלים איזשהו מודל.

ענת לובדנס: אנחנו דנים על השיפוי שהרשויות יקבלו אבל אנחנו לא קובעים מי זכאי.

ענת לובדנס: אם משרד הפנים יוציא תקנות או איזושהי החלטה שהוא נותן את הזכאות לחנויות האופטיקה, אז אנחנו מתנהלים לפי הזכאות הזאת.

ענת לובדנס: גם במודל החדש אנחנו לא מתייחסים למי זכאי.

ענת לובדנס: זה לא מענייננו.

איתן גינזבורג: אוקיי, אני מבין שאתם כאילו פאסיביים בהקשר הזה, אבל אתם בדקתם אולי מה המשמעות הכלכלית של מתן פטור לאותן חנויות אופטיקה בתקופת הסגר?

ענת לובדנס: אנחנו לא יכולים לתת שום פטור, שום הנחה בלי אישור משרד הפנים, אז לא בדקנו לא להם כמו שלא בדקנו לעוד עסקים שאולי נשארו פתוחים או נסגרו למרות שהוגדרו כחיוניים.

ענת לובדנס: אין לנו אפשרות לעשות דבר כזה.

איתן גינזבורג: אין לך שום יכולת להעריך מה המשמעות של מתן פטור לחנויות האופטיקה בעיר?

ענת לובדנס: אני לא מכירה את הנתונים האלה.

ענת לובדנס: אין לנו אותם.

ענת לובדנס: אנחנו יכולים לנסות ולאסוף, אבל שוב אני אומרת, גם אם רשות תרצה לתת את הפטור, היא חייבת אישור.

איתן גינזבורג: זה ברור.

איתן גינזבורג: ברור שהכלים הם בידי הממשלה.

איתן גינזבורג: אני רוצה לדעת מה הפגיעה תהיה ברשויות המקומיות ככל שיוחלט על מתן זיכוי לאותם תשלומים ששולמו בגל הראשון.

ענת לובדנס: אין לנו מידע כרגע לדעת את זה.

איתן גינזבורג: טוב, תודה רבה.

איתן גינזבורג: הנה, מעין, פנינו לשלטון המקומי ולהם אין מידע על הפגיעה, ואני אומר לכם שהפגיעה לא גדולה.

איתן גינזבורג: אני אומר לך, מעין, שהפגיעה בשלטון המקומי, בטח לא ברמת הפרט של כל עיר ועיר, הפגיעה היא לא גדולה, וגם הפגיעה במדינה, אני מעריך שהיא לא משהו שמשרד האוצר לא יוכל לעמוד בו.

איתן גינזבורג: בבקשה, דנה יארק.

דנה יארק: אני היועצת המשפטית של מועצת האופטומטריסטים.

דנה יארק: אני חושבת שמה ששמענו ממשרד הפנים הוא לא פחות ממקומם.

דנה יארק: אם צריכה להיות החלטה שתילמד בקורס למשפט מנהלי איך לא מקבלים החלטה במשפט המנהלי, זה זאת.

דנה יארק: יש פה החלטה שקבעה באופן גורף שכל מי שיכול היה להיות פתוח, לא יקבל פטור, בלי בכלל לבדוק את המסד העובדתי הרלוונטי ובלי בכלל להבין את רמת הפגיעה ואת השונות בין סוגי העסקים השונים.

דנה יארק: לבוא ולהגיד, אבל אולי יש מכולת שגם לא מכרה, זה באמת לא ראוי היה להישמע.

דנה יארק: אנחנו מדברים פה על ענף שלם שבאופן גורף כלל חנויות האופטיקה נפגעו.

דנה יארק: אין פה אמירה בכלל שהנתונים שהצגנו הם לא נכונים, ולא סתם.

דנה יארק: חנות אופטיקה, גם אם היא הייתה פתוחה, חנות קטנה ברחוב, מי שבא אליה, בא כי הוא היה צריך משהו באופן חירום.

דנה יארק: אף אחד לא הלך לקנות משקפי שמש.

דנה יארק: גם לא הלכו לעשות סתם בדיקות ראיה.

דנה יארק: הלכו רק אם זה היה קריטי, והנתונים שאנחנו הראינו הם צניחה משמעותית בהכנסות של כלל חנויות האופטיקה הקטנות, לפחות 68% בחודש אפריל ואפילו יותר מזה.

דנה יארק: יש ירידה משמעותית בכלל חנויות האופטיקה, לכן אי אפשר להשוות את חנויות האופטיקה שהיו פתוחות, כי לא הייתה ברירה, כי זה באמת מוצר חיוני, למכולת או לחנות מחשבים או לפארם או למרכולים.

דנה יארק: זה פשוט לא אותו דבר.

דנה יארק: הנפנוף בדגל האפליה הוא פשוט לא רלוונטי.

דנה יארק: האפליה היא אפליה של העסקים הקטנים שהם חנויות האופטיקה מול העסקים הקטנים האחרים.

דנה יארק: אם נתתם פיצוי בדמות פטור מארנונה, תיתנו אותם למי שזקוק לזה, לא כי ככה היה לכם נוח לקבוע ובזה הסתיים העניין.

דנה יארק: גם הטענה שאי אפשר בתקנות החדשות לתקן את הפגם, הוא פשוט לא נכון.

דנה יארק: העובדה שכבר קבענו, זאת לא עילה לא לתקן.

דנה יארק: אנחנו עדיין באותה שנת מס ואין שום בעיה להכניס דרך התקנות החדשות תיקון לתקנות הקודמות ופשוט להסיר משם את חנויות האופטיקה שהיו פתוחות.

דנה יארק: זה הכול.

דנה יארק: זאת דרך פשוטה, דרך קלה ואין שום מניעה לא לעשות אותה בעת הזו, ולא לחכות ולהגדיל את הנזק כבר לקראת הסגר הקרוב.

דנה יארק: אני מודה מאוד מאוד לוועדה הנכבדה על הנכונות שלה ועל האמירות שלה בעניין הזה.

דנה יארק: תודה.

איתן גינזבורג: תודה.

איתן גינזבורג: יש פה נציג ממשרד הכלכלה?

איתן גינזבורג: מראם שחאדה?

מראם שחאדה: כן.

מראם שחאדה: אנחנו בעבר תמכנו בזה ואנחנו גם עכשיו תומכים בזה, אבל זה הגדרה שנקבעה על ידי משרד הפנים ומשרד האוצר לאיזה עסקים הגיעה הנחה בארנונה.

מראם שחאדה: במתווה החדש כן ניתן מענה לגבי הפגיעה ולא לפי סוג העסק, אם הוגדר חיוני או לא חיוני.

מראם שחאדה: יש לנו נציג שם בשיתוף למתווה, לקבוע את הפגיעה בעסקים לפי המחזור ולא לפי ענף חיוני או לא חיוני, כי גם עסקים שהוגדרו כחיוניים, הם נפגעו וגם אותם צריך לשפות בעניין של ארנונה ולא רק בפיצויים ומענקים.

מיכל שיר סגמן: איפה זה עומד היום?

מראם שחאדה: זה משרד הפנים יכול להגיד.

מראם שחאדה: אני יודעת שכבר אושר מתווה ועובדים על לצאת בקרוב - - -

איתן גינזבורג: אני מציע, ברשותכם, לסכם את הדיון מכיוון שאנחנו צריכים לסיים.

איתן גינזבורג: אני יכול להגיד באופן אישי שזה אחד הדיונים המתסכלים שעברתי בכנסת.

איתן גינזבורג: אין חולק על עצם העובדה שמחזור הכספים של חנויות האופטיקה ניזוק בצורה קשה ביותר עקב מגפת הקורונה, בעיקר בתקופת הסגר של הגל הראשון.

איתן גינזבורג: בנוסף, ברור לכולם שהיה צורך בשמירה על חנויות האופטיקה פתוחות בתקופת הסגר כדי לספק מענה לאנשים עם בעיות ראיה ובכלל, וטוב שהיו פתוחות.

איתן גינזבורג: תשובת משרד הפנים ולצידה גם תשובת משרד האוצר בהקשר למצוקה ולפגיעה אשר נוצרה בחנויות האופטיקה, אני חייב לומר, מקוממת ומאכזבת.

איתן גינזבורג: הייתי מצפה מהממשלה ובעיקר מנציגיה, אנשים בשר ודם, להיות אמפתיים, להתחשב, לומר אולי שהדברים מורכבים אבל ראוי לבחון אותם, ואפילו לתקן, רחמנא ליצלן, ככל שיידרש וככל שיימצא שנעשה עוול.

איתן גינזבורג: אולי אפשר אפילו לחשוב בתקנות החדשות איך אפשר לתקן את הפגם.

איתן גינזבורג: אני קורא לממשלה, על אף העמדה המאוד מקצועית ומאוד פשוטה, לבחון תיקון של המצב הזה לאור הסוגיות שעלו כאן בדיון הזה, ולבחון איך אפשר לסייע לאותם עסקים קטנים שנאלצו להיות פתוחים אך המחזור שלהם היה אפסי.

איתן גינזבורג: גם נורא קל לבחון את זה.

איתן גינזבורג: תקבעו החלטה שמחזור שירד ב-90%, יקבל פטור מארנונה, ואם הדבר הזה יוכח, יינתן פטור.

איתן גינזבורג: אני קורא למשרד הפנים ולמשרד האוצר לשבת דבר ראשון עם עצמם, לעשות קצת חשבון נפש, לחשוב על הדברים שנאמרו פה בוועדה, אבל גם עם נציגי אותם עסקים שנאלצים לפתוח בתקופת הסגר אך מחזור ההכנסות שלהם הוא אפסי, כדי לראות איך אפשר להגיע לפתרונות אפשריים תוך הבנת הגורם המתאים ביותר לטיפול בנושא הזה.

איתן גינזבורג: לך אני קורא, חברת הכנסת שיר, לאור העובדה שמגיעות אלינו בקרוב תקנות, כי אנחנו שמענו שמגיעות תקנות ואני מניח שהן יגיעו לוועדת הכספים של הכנסת, לבחון אפשרות להוסיף את תיקון הפגם ככל שהדבר יידרש.

איתן גינזבורג: אני מודה לכל המשתתפים על ההשתתפות הערה ואני מאחל לכולם בריאות ושנה טובה.

איתן גינזבורג: תודה רבה, הישיבה נעולה.